b'\n_START_ARTICLE_\nVegetarianisme\n_START_SECTION_\nTyper av vegetarianisme\n_START_PARAGRAPH_\nI Norge fantes ved \xc3\xa5rtusenskiftet ca. 2\xc2\xa0% vegetarer, men antall antas \xc3\xa5 ha \xc3\xb8kt betydelig siden. Det finnes ulike varianter av vegetarianisme, delt opp etter ulik praksis og/eller \xc3\xa5rsak:\n_START_SECTION_\nLakto-ovo-vegetarianere\n_START_PARAGRAPH_\nDen mest utbredte typen av vegetarianisme. Lakto og ovo kommer av de latinske ordene lac og ovum som henholdsvis betyr melk og egg. I tillegg til alle vegetabiler inneholder alts\xc3\xa5 dette kostholdet meieriprodukter og egg. Noen velger ogs\xc3\xa5 bort egg eller meieriproduker og kalles da henholdsvis laktovegetarianer eller ovo-vegetarianer.\n_START_SECTION_\nVeganisme\n_START_PARAGRAPH_\nVeganisme er et livssyn som inkluderer et plantebasert kosthold. Veganerne fors\xc3\xb8ker s\xc3\xa5 langt det er praktisk mulig \xc3\xa5 unng\xc3\xa5 \xc3\xa5 p\xc3\xa5f\xc3\xb8re dyr lidelse og d\xc3\xb8d. I dette inng\xc3\xa5r som regel at man unng\xc3\xa5r alle matvarer av animalsk opprinnelse (inkludert meieriprodukter, egg og honning). Veganere kj\xc3\xb8per heller ikke produkter som stammer fra dyr, for eksempel kl\xc3\xa6r laget av ull eller skinn. Videre unng\xc3\xa5r veganere \xc3\xa5 st\xc3\xb8tte oppunder underholdning der dyr misbrukes, og de bruker ikke kosmetikk som er dyretestet eller inneholder animalske ingredienser.\n_START_SECTION_\nFruktianisme\n_START_PARAGRAPH_\nFruktianere \xc3\xb8nsker \xc3\xa5 unng\xc3\xa5 \xc3\xa5 skade eller drepe plantene. De spiser derfor bare frukter, b\xc3\xa6r, n\xc3\xb8tter og fr\xc3\xb8 \xe2\x80\x93 ogs\xc3\xa5 agurker, tomat og andre (botanisk sett) frukter eller b\xc3\xa6r selv om disse markedsf\xc3\xb8res som gr\xc3\xb8nnsaker. De unng\xc3\xa5r alts\xc3\xa5 bladgr\xc3\xb8nnsaker og rotvekster. Enkelte fagfolk mener at fruktiansk diett medf\xc3\xb8rer mangel p\xc3\xa5 proteiner og derfor kan medf\xc3\xb8re en helserisiko.\n_START_SECTION_\nTilhengere av \xc2\xablevende mat\xc2\xbb-prinsippet\n_START_PARAGRAPH_\nLevende mat eller r\xc3\xa5kost betegner at all mat som spises ikke er oppvarmet. Tilhengerne av dette kostholdet mener det er viktig \xc3\xa5 spise vegetabiler som er n\xc3\xa6rmest mulig sin originale tilstand. En oliven er for eksempel perfekt mat alene fordi den har flere n\xc3\xa6ringsgoder. Derimot anser de olivenolje som separert fra sin naturlige tilstand da man har fjernet mye av det som gj\xc3\xb8r den perfekt.\n_START_SECTION_\nMakrobiotikere\n_START_PARAGRAPH_\nMakrobiotikk betyr stort liv og har sitt utspring i \xc3\x98sten. Kostholdet bygger p\xc3\xa5 prinsippene om yin og yang, som henholdsvis er de utvidende og sammentrekkende kreftene i universet. Makrobiotikken har som m\xc3\xa5l \xc3\xa5 oppn\xc3\xa5 balanse mellom dem gjennom kosten. Tilhengerne av dette kostholdet mener at korn er det mest avbalanserte n\xc3\xa6ringsmidlet, s\xc3\xa5 kosten deres best\xc3\xa5r av 40\xe2\x80\x9350\xc2\xa0% kokt korn og melprodukter. Videre best\xc3\xa5r den av 10\xe2\x80\x9315\xc2\xa0% belgfrukter, og 5\xe2\x80\x9310\xc2\xa0% frukt og alger. Ikke alle makrobiotikere er vegetarianere da noen ogs\xc3\xa5 spiser fisk.\n_START_SECTION_\nAyurvedikere\n_START_PARAGRAPH_\nIf\xc3\xb8lge ayurvedikerne f\xc3\xb8des man med en viss grunnkonstruksjon; vata, pitta, eller kapha. Man kan ogs\xc3\xa5 v\xc3\xa6re en kombinasjon av flere grunntyper. Ayurvedikernes definisjon av vata-er og pitta-er er (forenklet) at de har et raskt stoffskifte, og trenger en solid frokost og mer tillaget mat. Derimot definerer de kapha-er som mennesker som trenger en lett frokost og mer r\xc3\xa5kost.\n_START_SECTION_\nIkke vegetarianere, men...\n_START_PARAGRAPH_\nI tillegg til de egentlige vegetarianere finnes grupper hvis livsstil omfatter forskjellige former for redusert kj\xc3\xb8ttforbruk, vanligvis ut fra hensyn til helse og milj\xc3\xb8.\n_START_SECTION_\nFleksitarianere\n_START_PARAGRAPH_\nFleksitarianere (eller semi-vegetarianere) \xc3\xb8nsker gjerne \xc3\xa5 spise mye eller mest vegetarisk, men spiser ogs\xc3\xa5 kj\xc3\xb8tt og/eller fisk av og til.\n_START_SECTION_\nPescetarianere\n_START_PARAGRAPH_\nSpiser fisk i tillegg til plantebasert mat.\n_START_SECTION_\nFriganisme\n_START_PARAGRAPH_\nFriganisme (av engelsk freegan, av free = gratis og vegan) er en livsstil som skal ha opphav blant veganere. Den er likevel ikke pr. definisjon vegansk eller vegetarisk, men f\xc3\xb8rer som regel i det minste til et redusert kj\xc3\xb8ttforbruk. Friganismen er basert p\xc3\xa5 begrenset deltakelse i den konvensjonelle (penge-)\xc3\xb8konomi og minimalt forbruk av ressurser, og rettet mot kj\xc3\xb8p-og-kast-samfunnet. Friganere samler inn og spiser (eller gir bort eller bytter) mat og andre produkter som er kastet pga. utg\xc3\xa5tt holdbarhetsdato, skadet emballasje eller av andre \xc3\xa5rsaker, men som likevel er fullt spiselig og i god stand. Friganere omfavner samfunnet, gener\xc3\xb8sitet, sosial utfordring, frihet, samarbeid og deling i opposisjon til et samfunn basert p\xc3\xa5 sl\xc3\xb8seri, moralsk apati, konkurranse, konformitet og gr\xc3\xa5dighet. \xe2\x80\x93 Jf. sirkul\xc3\xa6r \xc3\xb8konomi.\n_START_SECTION_\nBegrunnelser for vegetarianisme\n_START_PARAGRAPH_\nDe fleste vegetarianere har valgt nevnte livsstil av en eller flere av f\xc3\xb8lgende grunner:\n_START_SECTION_\nHelse\n_START_PARAGRAPH_\nDet er bred faglig enighet om at vegetarkost er forbundet med lavere risiko for blant annet overvekt, hjerte- og karsykdommer, diabetes og kreft. En balansert og variert vegetarkost egner seg for\xc2\xa0folk i alle livsfaser, inkludert under svangerskap, ved amming, i spedbarnsperioden, for barn og unge og for idrettsut\xc3\xb8vere._NEWLINE_Ettersom planter befinner seg lengst nede p\xc3\xa5 n\xc3\xa6ringskjeden, samler de opp mindre milj\xc3\xb8gifter enn dyr som spiser disse. Jo h\xc3\xb8yere opp i n\xc3\xa6ringskjeden man kommer, dess mer konsentreres milj\xc3\xb8giftene. Dette fenomenet kalles \xc2\xabbiomagnifikasjon\xc2\xbb. Dette problemet ang\xc3\xa5r for eksempel milj\xc3\xb8gifter som kvikks\xc3\xb8lv og PCB. Plantekost inneholder f\xc3\xb8lgelig mindre slike tungmetaller og milj\xc3\xb8gifter per energienhet.\n_START_SECTION_\nMilj\xc3\xb8vern\n_START_PARAGRAPH_\nProduksjon av kj\xc3\xb8tt krever store ressurser og bidrar til reduksjon av regnskog, \xc3\xb8deleggelse av jordsmonn og klimagassutslipp. En stor del av dyrkningsarealene i verden brukes til produksjon av f\xc3\xb4r til kj\xc3\xb8ttindustriens dyr. F\xc3\xb4ret best\xc3\xa5r ofte av soya, som transporteres til Norge og resten av Vesten fra nedhugget regnskogsmark i S\xc3\xb8r-Amerika. Regnskogs\xc3\xb8deleggelsen leder til jordsmonns\xc3\xb8deleggelse gjennom erosjon, da det er skogen som binder jorden sammen og hindrer den fra \xc3\xa5 skylles ned i vassdragene sammen med regn._NEWLINE_Mange steder i verden kobles bruken av beitemark til buskap sammen med \xc3\xb8rkenspredning, vannmangel og forsaltning. I Afrika skyldes nesten halvparten av jordsmonns\xc3\xb8deleggelsen av buskapsdyrenes overbeiting, og i land som Costa Rica og Panama beregnes 70\xc2\xa0% av den nedhuggede skogen til kj\xc3\xb8ttindustrien. P\xc3\xa5 lang sikt kan dette lede til at jordens produksjonsegenskaper forsvinner helt. Det totale kj\xc3\xb8ttkonsumet i verden har \xc3\xb8kt fem ganger siden 1950. Produksjon av kj\xc3\xb8tt krever jordaeraler, vann, spr\xc3\xb8ytemidler og andre kjemikalier.\n_START_SECTION_\nDyrevern\n_START_PARAGRAPH_\nNoen velger \xc3\xa5 bli vegetarianere eller veganere p\xc3\xa5 grunn av de lidelser dyrene gjennomg\xc3\xa5r i det industrielle husdyrholdet._NEWLINE_Senere \xc3\xa5rs forskning viser at fisk f\xc3\xb8ler smerte, og den norske dyrevelferdsloven gjelder ogs\xc3\xa5 for fisk, tifotkreps, blekksprut og honningbier.'